|  |
| --- |
| Kapittel 1 |
| Versjon 0.91  07.03.2019 |
| Kontrakt |
| Båttjenester Indre Oslofjord 2021 |

Innhold

[1 Kontraktsvilkår 3](#_Toc2870243)

[1.1 Alminnelige bestemmelser 3](#_Toc2870244)

[1.1.1 Generelt 3](#_Toc2870245)

[1.1.2 Kontraktsdokumenter 3](#_Toc2870246)

[1.1.3 Definisjoner 4](#_Toc2870247)

[1.1.4 Partenes representanter 4](#_Toc2870248)

[1.1.5 Kontraktsperiode 4](#_Toc2870249)

[1.1.6 Opsjoner på forlengelse 4](#_Toc2870250)

[1.1.7 Generelle regler om varsling 4](#_Toc2870251)

[1.1.8 Møter 4](#_Toc2870252)

[1.2 Utførelse av oppdraget 5](#_Toc2870253)

[1.2.1 Generelt 5](#_Toc2870254)

[1.2.2 Bruttokontrakt 5](#_Toc2870255)

[1.2.3 Oppstartsforberedelser 5](#_Toc2870256)

[1.2.4 Samarbeids- og lojalitetsplikt 5](#_Toc2870257)

[1.2.5 Bruk av båtene til andre oppdrag 5](#_Toc2870258)

[1.2.6 Ansvar for skade og tap 5](#_Toc2870259)

[1.3 Sikkerhetsstillelse 5](#_Toc2870260)

[1.4 Kontroll- og opplysningsplikt 6](#_Toc2870261)

[1.4.1 Oppdragsgivers rett til å føre kontroll 6](#_Toc2870262)

[1.4.2 Opplysningsplikt 7](#_Toc2870263)

[1.5 Bruk av underleverandører 7](#_Toc2870264)

[1.6 Lovpålagte krav 7](#_Toc2870265)

[1.6.1 Krav til løyve 7](#_Toc2870266)

[1.6.2 Krav til overføring av ansatte 7](#_Toc2870267)

[1.6.3 Krav til lønns- og arbeidsvilkår 7](#_Toc2870268)

[1.7 Justeringer og endringer 8](#_Toc2870269)

[1.7.1 Endring i form av justering av ruteproduksjon 8](#_Toc2870270)

[1.7.2 Endringer av oppdraget 9](#_Toc2870271)

[1.7.3 Tvist om konsekvensene av en endring 11](#_Toc2870272)

[1.7.4 Uenighet om det foreligger en endring 12](#_Toc2870273)

[1.8 Avbestilling 12](#_Toc2870274)

[1.9 Operatørs kontraktsbrudd 12](#_Toc2870275)

[1.9.1 Kontraktsbrudd 12](#_Toc2870276)

[1.9.2 Reklamasjon 12](#_Toc2870277)

[1.9.3 Retting av forholdet 12](#_Toc2870278)

[1.9.4 Prisavslag 13](#_Toc2870279)

[1.9.5 Tilbakeholdsrett 13](#_Toc2870280)

[1.9.6 Manglende rapporteringer 13](#_Toc2870281)

[1.9.7 Brudd på krav til lønns- og arbeidsvilkår 13](#_Toc2870282)

[1.9.8 Heving ved Operatørs kontraktsbrudd 13](#_Toc2870283)

[1.9.9 Erstatning 14](#_Toc2870284)

[1.9.10 Standardiserte gebyr 14](#_Toc2870285)

[1.10 Oppdragsgivers kontraktsbrudd 14](#_Toc2870286)

[1.10.1 Kontraktsbrudd 14](#_Toc2870287)

[1.10.2 Innstilling av sambandet 14](#_Toc2870288)

[1.10.3 Retting av forholdet 14](#_Toc2870289)

[1.10.4 Erstatning 14](#_Toc2870290)

[1.10.5 Heving ved Oppdragsgivers kontraktsbrudd 15](#_Toc2870291)

[1.10.6 Registrering ved heving 15](#_Toc2870292)

[1.10.7 Heving på grunn av konkurs eller insolvens hos Operatøren 15](#_Toc2870293)

[1.11 Tvister 15](#_Toc2870294)

[1.11.1 Rettsvalg og verneting 15](#_Toc2870295)

[1.11.2 Forhandlinger 15](#_Toc2870296)

# Kontraktsvilkår

## Alminnelige bestemmelser

### Generelt

Disse kontraktsvilkår inkludert øvrige kontraktsdokumenter regulerer partenes rettigheter og plikter ved gjennomføring av de båttjenester som er omfattet av denne kontrakten.

### Kontraktsdokumenter

Med mindre annet er avtalt består kontrakten av følgende dokumenter med vedlegg:

* Forside
* Kapittel 1 Kontraktsvilkår
* Kapittel 2 Oppdragsbeskrivelse
* Kapittel 3 Krav til fartøy
* Kapittel 4 Rutebeskrivelse
* Kapittel 5 Godtgjørelse, malus og bonus
* Kapittel 6 Oppstartsforberedelser
* Kapittel 7 Brygger og infrastruktur
* Kapittel 8 Påkravsgaranti
* Kapittel 9 Databehandleravtale
* Kapittel 10 Handlingsregler for Ruters leverandører
* Operatørs tilbud

### Definisjoner

|  |  |
| --- | --- |
| Farlig last | Stoffer, materialer og varer som omfattes av IMDG-koden eller ADR-bestemmelsene |
| Frekvens | Antall avganger pr. døgn fra samme brygge |
| Kontraktssum | Det opprinnelige avtalte vederlaget for Operatørens oppfyllelse av sine kontraktsforpliktelser, eksklusiv merverdiavgift og vederlag for opsjon(er) |
| Løyve | Tillatelse gitt av løyvemyndighet med rett og plikt til å drive rutetransport for ett eller flere samband |
| Oppdraget | De tjenester Operatør skal levere iht. kontrakten |
| Oppdragsgiver | Ruter As |
| Oppstartdato | Dato for oppstart av ruteproduksjon etter denne kontrakten |
| Rundtur | En bestemt avgang i en rute regnet fra første avgangssted til endestopp, og tilbake til første avgangssted |
| Rutetabell | Sammenstilling av samtlige avganger for det enkelte samband |
| Rutetimer | Effektiv tid i seiling av en linje/tur slik den fremkommer i rutetabellen. Priselementene i rutetimer er beskrevet i kapittel 5 godtgjørelse. |

### Partenes representanter

Hver av partene skal utpeke en person som representerer dem i spørsmål angående kontrakten (representant).

### Kontraktsperiode

Kontrakten vil gjelde fra kontraktsignering.

Driftsperioden i vil være fra 1. november 2021 til xx.yy.2034. Testperiode fram til oppstart beskrives i kapittel 6: Oppstartsforberedelser.

### Opsjoner på forlengelse

Oppdragsgiver har rett til å utøve opsjon på utvidet driftsperiode to ganger med inntil 10 år til sammen, basert på de samme vilkårene som kontrakten angir. Opsjonen kan benyttes for hele kontrakten eller enkeltsamband i kontrakten.

Ved utøvelse av opsjon blir Operatør forpliktet til å utføre oppdraget i opsjonsperioden. Oppdragsgiver skal varsle operatør minst 1 år før kontraktsperiodens og den enkelte opsjonsperiodens utløp dersom opsjon skal benyttes.

### Generelle regler om varsling

Alle varsler og krav og svar på disse som skal meddeles etter bestemmelsene i kontrakten, skal fremsettes skriftlig til partenes representanter, jf. pkt. 1.1.4, eller til avtalte adresser.

### Møter

Det skal avholdes møter mellom Operatør og Oppdragsgiver slik det går frem av kapittel 2 pkt. 2.11.

## Utførelse av oppdraget

### Generelt

Operatøren forplikter seg til å levere de tjenester og leveranser som er beskrevet i kontrakten og bærer alle kostnadene forbundet med dette, med mindre noe annet er særskilt avtalt i kontrakten.

### Bruttokontrakt

Kontrakten er en bruttokontrakt. Dette innebærer at billettinntekter, eventuelle reklameinntekter og eventuelle andre inntekter tilfaller Oppdragsgiver. Operatør vil motta godtgjørelse for tjenesten i samsvar med kapittel 5.

### Oppstartsforberedelser

I perioden fra signering av kontrakten og frem til driftsoppstart skal Operatøren oppfylle de krav som fremgår av kapittel 6 Oppstartsforberedelser.

Operatøren skal uten ugrunnet opphold varsle Oppdragsgiver om mulige forsinkelser i forhold til fremdriften i oppstartsforberedelsene.

### Samarbeids- og lojalitetsplikt

Partene er forpliktet til å samarbeide og vise lojalitet under gjennomføringen av kontrakten.

### Bruk av båtene til andre oppdrag

Operatøren har anledning til å benytte båter fra dette Oppdraget til andre, enkeltstående og kortvarige oppdrag for Ruter og andre oppdragsgivere, så lenge forpliktelsene etter Kontrakten oppfylles.

Oppdragsgiver skal varsles og avgi forhåndsgodkjenning dersom båtene skal brukes til andre oppdrag i mer enn fem (5) dager. Oppdragsgiver har anledning til å nekte slik bruk av båtene for andre oppdragsgivere dersom det foreligger saklig grunn, som f.eks. planlagte oppdrag i regi av Oppdragsgiver.

Dersom Operatøren ved to eller flere anledninger har benyttet båtene for andre oppdragsgivere i strid med denne bestemmelsen, kan Oppdragsgiver begrense Operatørens mulighet til å ta slike enkeltstående kortvarige oppdrag.

### Ansvar for skade og tap

Operatør er ansvarlig for at Oppdraget blir utført på en slik måte at det ikke oppstår skade eller fare for skade på person og eiendom.

Foreligger det fare for øyeblikkelig skade, er begge parter forpliktet til å ta nødvendige forholdsregler for å hindre eller begrense skade, selv om den annen part ikke kan varsles. Den part som har risikoen for en skade, plikter å bære kostnadene med å utbedre denne, og skal eventuelt betale de nødvendige merkostnader den annen part har hatt.

## Sikkerhetsstillelse

Operatøren skal for egen regning stille sikkerhet overfor Oppdragsgiver i form av påkravsgaranti («Garantien») fra bank eller annen kredittinstitusjon med vedtektsbestemt sete eller hovedforretningssted innenfor EØS-området og kredittrating fastsatt av Moody’s eller Standard & Poor’s på A3/A- eller bedre («Garantisten»). Garantien skal sikre oppfyllelse av alle forpliktelser som Operatøren har etter Kontrakten. Garantiene skal være utformet som angitt i kapittel 8, utfylt i tråd med reglene under.

Senest 5 bankdager etter Kontraktsinngåelsen skal Operatøren stille en Garanti som sikrer Oppdragsgivers krav mot Operatøren som har oppstått fra og med utstedelse av Garantien til og med xx.yy.zzzz («Opprinnelig Dekningsperiode»). Senest 31. oktober hvert kalenderår fra og med 2021 skal Operatøren sørge for at Garantien enten (i) rulleres med ny dekningsperiode og justert Garantibeløp (som definert nedenfor) fra og med 1. mars inneværende kalenderår til og med 28. februar neste kalenderår («Ny Dekningsperiode»); eller (ii) erstattes av en ny Garanti som gjelder den påfølgende Nye Dekningsperioden. Opprinnelig og Ny Dekningsperiode refereres til generelt eller samlet som «Dekningsperiode».

Dekningsperioden utløper endelig, og uten at ny Dekningsperiode begynner å løpe, når Kontrakten utløper i henhold til Kontraktens bestemmelser. Dekningsperioden utløper ikke ved heving eller annen ekstraordinær avvikling av Kontrakten.

Uansett om den aktuelle Dekningsperioden er utløpt fordi en Ny Dekningsperiode starter eller fordi Kontrakten opphører, har Oppdragsgiver rett til å fremsette krav relatert til aktuelle Dekningsperioden minimum til og med den datoen som faller 6 måneder etter utløpet av den aktuelle Dekningsperioden («Utløpsdato»). Garantien skal være gyldig minimum fra og med første dag i den aktuelle Dekningsperioden til og med Utløpsdatoen for den samme Dekningsperioden.

Garantiene skal dekke oppfyllelse av enhver forpliktelse for Operatøren som springer ut av Kontrakten i den relevante Dekningsperioden, herunder forsinkelsesrenter og inndrivelsesomkostninger.

Garantien skal til enhver tid være oppad begrenset til et beløp som tilsvarer 10 % av Årlig Justert Verdi for kalenderåret før den aktuelle Dekningsperioden («Garantibeløpet»). Med «Årlig Justert Verdi» menes samlet godtgjørelse opparbeidet av Operatøren i det aktuelle kalenderåret, uten fradrag for Oppdragsgivers kontraktsbruddskrav eller andre fradrag Oppdragsgiver kan gjøre i Operatørens vederlag. Frem til og med dd.mm.åååå fastsettes Årlig Justert Verdi basert på antatt samlet vederlag for første driftsår i henhold til kapittel 5.

Operatøren skal stille Garanti uten oppfordring eller påkrav fra Oppdragsgiver. Hvis Operatøren ikke stiller eller opprettholder Garanti innen tidsfristene angitt i denne klausulen, og dette forholdet ikke er rettet innen 5 bankdager, anses kontraktsbruddet som vesentlig kontraktsbrudd, jf. punkt 1.9. I tilfelle av forsinkelse ut over 5 bankdager har Oppdragsgiver rett til å kreve at Operatøren umiddelbart overfører et beløp lik Årlig Justert Verdi for kommende Dekningsperiode som sikkerhet for Operatørens videre forpliktelser. Beløpet skal eventuelt settes på en separat og sperret konto og pantsettes til fordel for Oppdragsgiver. Overføring i henhold til denne klausulen utelukker ikke heving

Oppdragsgiver skal ikke stille garanti eller annen sikkerhet for sine kontraktsforpliktelser.

## Kontroll- og opplysningsplikt

### Oppdragsgivers rett til å føre kontroll

Oppdragsgiver har rett til å føre slik kontroll med materiell og utførelse som Oppdragsgiver finner nødvendig. Oppdragsgiver skal gis tilgang til Operatørens materiell og systemer. Operatør plikter i denne forbindelse å stille nødvendige ressurser vederlagsfritt til disposisjon. Oppdragsgiver kan kontrollere at korrekt billettinnkreving blir gjennomført både med egne eller innleide kontrollører og automatisk telleutstyr, jf.vedlegg 1 til kapittel 2 Oppdragsgbeskrivelsen (TaaS). All kontroll kan være uanmeldt.

Blir Oppdragsgiver oppmerksom på at materiell eller utførelse ikke er i samsvar med kontrakten, skal Oppdragsgiver melde fra til Operatør innen rimelig tid.

### Opplysningsplikt

Oppdragsgiver kan kreve fremlagt nødvendig dokumentasjon for å vurdere tilstand og standard på fergene, samt materiellet for øvrig. Operatør skal på forlangende kunne godtgjøre at materiellet tilfredsstiller kontraktens krav.

Operatøren plikter å gi Oppdragsgiver nødvendige opplysninger for bedømmelse av utførelse av oppdraget.

## Bruk av underleverandører

Operatøren har rett til å la deler av sine kontraktsforpliktelser utføres av en underleverandør. Operatørs kontraktansvar endres ikke ved bruk av slik underleverandør.

Før kontrakt med underleverandør inngås, skal Operatøren underrette Oppdragsgiver om hvilke deler han vil la utføre ved underleverandør, og om hvilke underleverandører han vil bruke.

Oppdragsgiver kan nekte å godta Operatørens valg av underleverandør. Med mindre oppdragsgiver godtgjør at nektelsen er saklig begrunnet, skal han dekke Operatørens eventuelle merkostnader som følge av at Operatøren må velge en annen underleverandør.

## Lovpålagte krav

### Krav til løyve

Det er en forutsetning at Operatør til enhver tid oppfyller kravene for å ha Løyve for å drive persontransport gitt i lov om yrkestransport med motorvogn og fartøy av 21. juni 2002 nr. 45 med tilhørende forskrifter.

Operatør skal holde seg informert om og rette seg etter:

* Til enhver tid gjeldende lover og forskrifter som er relevante for utførelse av Oppdraget.
* Krav og pålegg som er fastsatt av myndighetene.
* Operatør skal i rett tid innhente og beholde de godkjenninger og Løyver som er nødvendige for utførelsen av Oppdraget.

### Krav til overføring av ansatte

Operatør skal sørge for at yrkestransportloven § 8 om ansatte sine rettigheter ved virksomhetsoverdragelse etter arbeidsmiljøloven §§ 16-2 til 16-7 blir fulgt.

Oppdragsgiver er for øvrig ikke part i forholdet mellom eksisterende Operatør, ny Operatør eller deres ansatte. Oppdragsgiver har således ikke ansvaret for at den videreformidlede informasjonen knyttet til ovennevnte forhold er korrekt opplyst fra tidligere operatør.

### Krav til lønns- og arbeidsvilkår

På områder som er dekket av forskrift om allmenngjort tariffavtale, skal Operatør sørge for at ansatte hos Operatør og eventuelle underleverandører som direkte medvirker til å oppfylle denne kontrakten har lønns- og arbeidsvilkår i henhold til gjeldende forskrifter.

På områder som ikke er dekket av forskrift om allmenngjort tariffavtale, skal Operatør sørge for at de samme ansatte har lønns- og arbeidsvilkår i henhold til gjeldende landsomfattende tariffavtale for den aktuelle bransje. Med lønns- og arbeidsvilkår menes bestemmelser om minste arbeidstid, lønn, herunder overtidstillegg, skift- og turnustillegg og ulempetillegg, og dekning av utgifter til reise, kost og losji, i den grad slike bestemmelser følger av tariffavtalen.

Operatør skal ha samme forpliktelser avtalefestet i alle avtaler som omfatter ansatte hos underleverandører som direkte medvirker til å oppfylle denne rammeavtalen.

Operatør skal på forespørsel og innen tidsfristen satt av oppdragsgiver kunne dokumentere at kravene til lønns- og arbeidsvilkår blir overholdt i egen virksomhet og hos eventuelle underleverandører. Dokumentasjonen kontrolleres av oppdragsgiver eller ekstern kontrollør engasjert av oppdragsgiver.

Dokumentasjonen kan inkludere, men er ikke begrenset til, komplett liste med navn på egne og eventuelle underleverandørers ansatte som direkte medvirker til å oppfylle kontrakten, oversikt over allmenngjorte og/eller landsomfattende tariffavtaler som legges til grunn for de samme ansatte, innsyn i Operatørs avtalte lønns- og arbeidsvilkår med eventuelle underleverandører, timelister, arbeidsavtaler, lønnslipper og avtaler om kost og losji.

Oppdragsgiver, samt eksterne kontrollører engasjert av oppdragsgiver, har rett til å foreta annonserte og uannonserte stedlige kontroller hos Operatør, eventuelle underleverandører og ved lokasjonen hvor tjenesten utføres. En stedlig kontroll vil kunne inkludere innsyn i lønns- og personalsystemer.

Hvis Operatør eller underleverandører får pålegg fra Sjøfartsdirektoratet som gjelder lønns- og/eller arbeidsvilkår, skal Operatør uten opphold informere oppdragsgiver ved kopi av pålegget.

## Justeringer og endringer

### Endring i form av justering av ruteproduksjon

#### Når kan ruteproduksjonen justeres?

Operatøren må påregne justeringer av ruteproduksjonen i hele kontraktsperioden.

Oppdragsgiver har til enhver tid rett til å pålegge justeringer av ruteproduksjonen inntil 100 % økning eller 40 % reduksjon, i forhold til ruteproduksjon ved kontraktsinngåelsen.

Prosentvis justering i ruteproduksjon pr år kan variere. Det er ikke mulig å forutsi nøyaktig hvor store justeringer som vil inntre i løpet av kontraktsperioden, fordi justeringer i stor grad skyldes eksterne faktorer som er utenfor Oppdragsgivers kontroll.

Justering av ruteproduksjonen skal ikke anses som en endring av Oppdraget i henhold til punkt 1.7.2

#### Fremgangsmåte ved justering av Ruteproduksjon

Oppdragsgiver skal varsle justeringer av Ruteproduksjon innen rimelig tid før de skal iverksettes.

For justeringer som ikke krever økning av materiell eller personell, eller oppgraderinger av eksisterende materiell, skal varsel 2 uker før iverksetting av justeringene anses som rimelig tid.

Ved justeringer som krever vesentlig økning i materiell eller personell, eller vesentlige oppgrageringer av eksisterende materiell, skal varsel 12 uker før iverksetting av justeringer anses som rimelig tid.

Ved akutt behov for å justere Ruteproduksjonen, skal Operatør så langt det er mulig stille sin kapasitet til rådighet uten ugrunnet opphold etter varsel fra Oppdragsgiver. Oppdragsgiver skal i varselet redegjøre for de omstendigheter som medfører at det er et akutt behov for endring, samt hvor stort behovet er. Operatør skal umiddelbart utarbeide en plan for å imøtese behovet, og oversende denne til Oppdragsgiver. Er det ikke mulig å løse det totale behovet umiddelbart, skal Operatør stille sin maksimale kapasitet til rådighet og innlede dialog med Oppdragsgiver om hvordan transportutfordringene kan avhjelpes på sikt.

Ved varsel om justering av ruteproduksjon, kan leverandøren kreve møte for å drøfte eventuelle utfordringer med å tilpasse ruteproduksjonen iht. Oppdragsgivers varsel om justering, samt for å drøfte hvorvidt det er mer hensiktsmessig å avtale en annen frist for iverksettelse. Retten til å kreve møte endrer ikke Operatørens plikter etter denne bestemmelse.

Justeringer av ruteproduksjon skal skje skriftlig på det til enhver tid gjeldende skjema for justering av ruteproduksjon («Justeringsskjema for produksjon») og undertegnes av Oppdragsgiver og Operatøren.

#### Justering av godtgjørelse ved justering av ruteproduksjon

Justering av godtgjørelse ved justering av ruteproduksjon skal skje i henhold til godtgjørelseselementene i kapittel 5. Operatøren har ikke krav på endring av godtgjørelsen ut over dette, med unntak av det som fremgår nedenfor i dette punkt om økning eller reduksjon av materiell. Dette betyr at alle Operatørens kostnader som følge av en endring av ruteproduksjonen skal anses inkludert i godtgjørelseselementene som nevnt.

Ved pålagt justering av ruteproduksjon som medfører økning eller reduksjon av materiell, skal partene på forhånd avklare hvilken båttype og miljøløsning som skal legges til grunn ved beregning av endret godtgjørelse.

Kapitalkostnader for båtkategorier som ikke er priset i kapittel 5, vedlegg 1, tabell 5.1.2, skal godtgjøres etter samme modell som punkt 1.7.4 andre avsnitt.

Operatøren har ikke krav på kompensasjon for det eventuelle økonomiske tapet han lider som følge av reduksjonen. Punkt 1.7.7.4 kommer ikke til anvendelse ved justering av Ruteproduksjon.

### Endringer av oppdraget

#### Oppdragsgivers rett til å foreta endringer av oppdraget

Oppdragsgiver kan ved endringsordre pålegge Operatør endringer i kontraktutførelsen. Endringer må stå i sammenheng med det kontrakten gjelder, og ikke være av vesentlig annen art. Endringer kan gå ut på at Operatør skal yte noe i tillegg til eller istedenfor det avtalte, at deler av ytelsen skal utgå, eller at ytelsens karakter, kvalitet m.v. skal endres.

Herunder kan en endring blant annet gå ut på:

* endring i sambandets åpningstid
* endring av overfartstrekning
* midlertidig omdirigering av hensyn til trafikkavviklingen ved for eksempel regattaer og lignende
* Midlertidig økning/bortfall i transportleveranser – f. eks. ekstra ruter, hyppigere/færre avganger, omdirigering av rute el. – som følge av et brått oppstått behov. En økning/bortfall er midlertidig dersom den er nødvendig i opptil 2 dager.
* Innføring av nytt materiell

Operatøren er innforstått med at det er vanskelig å forutse den teknologiske utviklingen i kontraktsperioden. Det påregnes at nåværende raske utvikling innen digitalisering av tjenester vil fortsette å øke i hastighet. Dette vil stille store krav til innovasjon i grensesnittet mellom Operatøren og Oppdragsgiver. Det kreves at Operatøren deltar aktivt både i innovasjonsprosesser og i implementasjon av nye løsninger for å møte de reisendes krav og forventninger. Oppdragsgiver forbeholder seg retten til å kreve endringer i utførelsen av Oppdraget i lys av teknologisk utvikling, som vil bidra til en bedre oppnåelse av kontraktens formål.

Som følge av endret etterspørsel og/eller ny teknologi kan Oppdragsgiver redusere deler av Oppdraget for at det skal løses på en annen måte/med en annen teknologi f.eks. at deler av oppdraget skal utføres med selvkjørende fartøy.

Særskilte reguleringer for enkelte kategorier av endringer i Kontrakten etter kontraktsinngåelsen, herunder endringer i godtgjørelsen, beskrives særskilt i punkt 1.7.7 (endring av materiell). Der annet ikke er angitt, gjelder bestemmelsene i dette punkt 1.7.2 også for denne kategorien.

Endring i form av justering av ruteproduksjon er uttømmende regulert i pkt. 1.7.1.

Dersom en type endring kan gjennomføres med grunnlag i flere av Oppdragsgivers kontrakter, kan Oppdragsgiver velge å avholde en konkurranse mellom de ulike operatørene om tildeling av den aktuelle endringsordre i den respektive kontrakten. Oppdragsgiver skal ikke avholde konkurranse der det er tale om reduksjon i ytelsen fra operatørene.

#### Fremgangsmåten ved endringsordre

Endringer i Oppdraget skal skje skriftlig på Oppdragsgivers til enhver tid gjeldende skjema for endringsordre («endringsordreskjemaet»).

Oppdragsgiver krever endringsordre ved å fylle ut og oversende endringsordreskjemaet. Sammen med endringsordren skal oppdragsgiver vedlegge sitt anslag på hva endringen vil innebære av praktiske og økonomiske konsekvenser, herunder hva endringen innebærer for godtgjørelsen.

Dersom Operatøren er uenig i Oppdragsgivers anslag, skal Operatøren uten ugrunnet opphold gi skriftlig meddelelse om dette til Oppdragsgiver. Operatøren skal samtidig opplyse om det er nødvendig å foreta nærmere undersøkelser av endringskonsekvensene.

Operatøren er forpliktet til å utføre endringen selv om eventuelle konsekvenser ikke er avklart, herunder at partene ikke er enige om endringens innvirkning på vederlaget. Oppdragsgiver kan imidlertid bestemme at Operatøren skal utsette iverksettelse av endring inntil Oppdragsgiver har godkjent Operatørens eventuelle krav på vederlagsjusteringer.

Endringsordrer skal iverksettes i rimelig tid etter mottak av endringsordreskjemaet.

For endringer som ikke krever økning av materiell eller personell, eller oppgraderinger av eksisterende materiell, skal 2 uker anses som rimelig tid.

Ved endringer som krever vesentlig økning i materiell eller personell, eller vesentlige oppgraderinger av eksisterende materiell, skal varsel 12 uker før iverksetting av endringer anses som rimelig tid.

Ved akutt behov for midlertidig å endre transportleveransene – *f. eks. ekstra ruter, hyppigere/færre avganger, omdirigering av rute el*. – skal leverandør iverksette tiltak uten ugrunnet opphold, dersom Operatøren ikke kan vise til særlige omstendigheter som gjør det urimelig byrdefullt å etterkomme endringsordren.

Dersom det er nødvendig at Operatøren utreder endringskonsekvenser eller svarer ut Oppdragsgivers endringsordre på annen måte, skal Operatøren senest innen 10 (ti) virkedager fra mottak av endringsordren gi Oppdragsgiver tilbakemelding på de angitte punktene i endringsordreskjemaet.

Operatøren er forpliktet til å utføre endringen selv om eventuelle konsekvenser ikke er avklart.

Oppdragsgiver kan bestemme at Operatøren skal utsette igangsettelse av endring i Oppdraget inntil Oppdragsgiver har godkjent Operatørens eventuelle krav på vederlagsjustering.

Kontraktens vilkår gjelder for endringsordrer hvis det ikke er gjort uttrykkelig unntak i endringsordren.

#### Virkningene av en endring på godtgjørelsen

Justering av godtgjørelsen for endringer i Oppdraget skal skje i henhold til Kontraktens godtgjørelseselementer, jf. kapittel 5 godtgjørelse, dersom disse er anvendelige.

Hvis det ikke foreligger anvendelige godtgjørelseselementer, jf. kapittel 5 godtgjørelse, har Operatøren krav på dekning av sine dokumenterte og nødvendige kostnader som følge av endringen. Dette gjelder for eksempel ved innkjøp av ny teknologi/nytt materiell.

Summen skal fordeles som et månedlig beløp over resterende kontraktsperiode.

Oppdragsgiver forbeholder seg retten til å sammenligne Operatørens dokumenterte kostnader med tilsvarende kostnader i markedet/bransjen, ved for eksempel selv å innhente priser eller ved å innhente prisvurdering fra uavhengig takstmann. Operatøren har ikke krav på dekning av kostnader som ikke har vært nødvendige for endringen eller som overstiger det nivå som er vanlig i markedet/bransjen.

Krav om justering av godtgjørelsen på grunn av endringer, skal skje skriftlig på endringsordreskjemaet innen rimelig tid etter mottak av endringsordren. Kravet skal være spesifisert, dokumentert og begrunnet.

Operatøren skal med rimelige midler forebygge og/ eller begrense tap som følge av krav om endringsordre.

### Tvist om konsekvensene av en endring

Dersom partene er enige om at det foreligger en endring, men er uenige om endringens virkning på godtgjørelsen, skal Oppdragsgiver betale et foreløpig beløp beregnet og dokumentert etter Oppdragsgivers skjønn etter reglene i det aktuelle punkt for endring i godtgjørelsen. Dersom det ikke er krevd forhandlinger eller reist søksmål for å få avklart konsekvensene av endringen innen tre måneder fra utbetalingen ble gjort, skal beløpet anses som endelig.

### Uenighet om det foreligger en endring

Dersom Operatøren mener at instruks, pålegg eller lignende fra Oppdragsgiver i realiteten utgjør en endring etter kapittel 1.7 uten at Oppdragsgiver har gitt skriftlig endringsordre, skal Operatøren skriftlig kreve at det utstedes en slik endringsordre.

Dersom Operatøren ikke fremmer et krav om utstedelse av endringsordre innen rimelig tid etter at han har forstått eller burde ha forstått at det foreligger et forhold som utgjør en endring, taper han retten til å gjøre gjeldende at forholdet skal anses som en endring.

Når Oppdragsgiver mottar varsel, skal han innen rimelig tid enten;

• utstede endringsordre, eller

• skriftlig gi et begrunnet svar på hvorfor forholdet ikke utgjør en endring

Dersom Oppdragsgiver ikke gir et slikt svar innen rimelig tid, anses forholdet som en endring som kan gi grunnlag for endring av vederlaget.

Hvis Operatøren mottar avslag på sitt krav og fastholder at det foreligger en endring, er Operatøren likevel forpliktet til å utføre det som er pålagt. Dersom det ikke er krevd forhandlinger eller reist søksmål for å få avklart konsekvensene av endringen innen tre måneder fra avslaget, skal arbeidet anses som en del av Operatørens plikter etter Kontrakten uten krav på ytterligere vederlag.

## Avbestilling

Oppdragsgiver har rett til å avbestille hele eller deler av kontraktarbeidet.

Inntil 40 % reduksjon av antall avganger i rutetilbudet, jfr. kapittel 4, er ikke å anse som en avbestilling, og behandles som en endring i form av justering av ruteproduksjon, jf. pkt. 1.7.1.

Avbestilling skal foretas skriftlig innen rimelig tid.

Ved avbestilling har Operatøren krav på erstatning for det økonomiske tap han lider som følge av avbestillingen. Erstatningen fastsettes til den positive kontraktinteresse, som innebærer full tapsdekning inklusiv tapt fortjeneste, med fradrag for sparte utgifter.

## Operatørs kontraktsbrudd

### Kontraktsbrudd

Det foreligger kontraktsbrudd fra Operatørens side dersom utførelsen av Oppdraget objektivt avviker fra de forpliktelser, krav, frister mv. som følger av kontrakten.

### Reklamasjon

Ved kontraktsbrudd skal Oppdragsgiver reklamere innen rimelig tid fra han oppdaget eller burde ha oppdaget forholdet. Manglende reklamasjon har imidlertid ikke betydning for Oppdragsgivers krav på innretting i fremtiden. Det fratar heller ikke Oppdragsgiver rett til prisavslag og erstatning for fremtidige forhold.

### Retting av forholdet

Dersom det foreligger kontraktsbrudd, plikter Operatør snarest å innrette sitt arbeid i samsvar med kontraktens krav.

### Prisavslag

Oppdragsgiver kan ved kontraktsbrudd eventuelt kreve prisavslag i henhold til gjeldende rett. Ilagte standardiserte gebyr kommer til fradrag ved utmålingen av prisavslag.

### Tilbakeholdsrett

Er det påløpt erstatning eller prisavslag, eller har oppdragsgiver andre krav som følge av kontraktbrudd ved Operatørens ytelse, kan oppdragsgiveren holde tilbake så mye av betalingen at han har tilstrekkelig sikkerhet til å få dekket sine krav.

For øvrig plikter oppdragsgiveren å betale uomtvistede krav innen de fastsatte betalingsfrister.

### Manglende rapporteringer

Dersom Operatør ikke rapporterer trafikkstatistikk og/eller regnskaper i henhold til kapittel 2 pkt. 2.10.2, har Oppdragsgiver rett til å holde tilbake betaling inntil forholdet er rettet opp.

### Brudd på krav til lønns- og arbeidsvilkår

Dersom det skjer brudd på bestemmelsene om lønns- og arbeidsvilkår, skal Operatør rette forholdet innen den frist Oppdragsgiver fastsetter. Der Operatør selv oppdager slikt brudd gjennom internkontroll eller egen oppfølging av underleverandører, skal Operatør uten opphold opplyse Oppdragsgiver om forholdene og utbedre forholdene innen frist fastsatt av Oppdragsgiveren. Oppdragsgiveren kan kreve at Operatør skal utarbeide en plan for forbedringer som skal godkjennes av Oppdragsgiveren.

Hvis forholdene ikke utbedres innen fastsatt frist, vil dette bli ansett som kontraktsbrudd som vil medføre plikt til å betale gebyr inntil forholdet er rettet. Det samme gjelder dersom Operatør eller underleverandør ikke utbedrer forholdene i pålegg fra Sjøfartsdirektoratet innen Sjøfartsdirektoratets frister.

Ved alvorlige brudd som medfører fare for ansattes liv og helse, ved gjentatte brudd eller ved maksimal periode med gebyr, anses det som vesentlig kontraktsbrudd som gir Oppdragsgiveren rett til å heve kontrakten.

### Heving ved Operatørs kontraktsbrudd

Oppdragsgiver har rett til å heve kontrakten dersom Operatøren vesentlig misligholder sine kontraktsforpliktelser, eller det er klart at vesentlig kontraktsbrudd vil inntre, og forholdet ikke er blitt rettet etter skriftlig varsel fra oppdragsgiver innen en rimelig frist fastsatt av oppdragsgiver.

Det anses som vesentlig kontraktsbrudd dersom samlet sum ved trekk for manglende regularitet overstiger 6,0 % av gjennomsnittlig årlig sambandskostnad eller sum ved trekk for manglende billettering overstiger kr. 5.000.000 i løpet av et kalenderår. Listen er ikke uttømmende.

Heving skjer ved at oppdragsgiver gir Operatøren skriftlig meddelelse om dette. Når heving skjer skal:

1. Operatøren avslutte utførelse og forlate sambandet på det tidspunkt Oppdragsgiver bestemmer og senest innen en måned. Oppdragsgiver har rett til, mot rimelig godtgjørelse, å bruke Operatørens båter og materiell for øvrig, som er bestemt for Operatørens gjennomføring av kontrakten, når Operatøren mottar Oppdragsgiverens skriftlige meddelelse om hevning.
2. Oppdragsgiver godtgjøre Operatøren for det som er kontraktmessig utført etter kontraktens priser. Av denne godtgjørelse kan oppdragsgiver holde tilbake det som er nødvendig for å dekke krav etter alternativ c) og d).
3. Operatøren betale erstatning for de nødvendige merkostnader, herunder merutgifter til finansiering.
4. Operatøren skal dessuten betale erstatning for tap ut over merkostnadene dersom kontraktsbruddet har sin årsak i forsettlig eller grovt uaktsomt forhold hos Operatøren.

Ved heving kan hver av partene skriftlig kreve at det umiddelbart avholdes en registreringsforretning, hvor det i protokoll nedtegnes hva Operatør har utført av kontraktarbeid og hvem som er tilstede. Unnlater en part å møte uten gyldig grunn, kan den annen part gjennomføre registreringsforretningen alene.

### Erstatning

Oppdragsgiver kan ved kontraktsbrudd kreve dekket det dokumenterte økonomiske tapet kontraktsbruddet har medført. Ilagte standardiserte gebyr, jf. kapittel 5, pkt. 5.4 kommer til fradrag ved erstatningsutmålingen.

På samme måte som i kapittel 5, pkt. 5.4 om gebyr, vil Operatør ikke være erstatningspliktig dersom Operatør kan påvise at det forelå en oppfyllelseshindring grunnet omstendigheter som Operatør ikke rådet over og ikke med rimelighet kunne forutse, unngå eller avhjelpe med rimelige midler og kostnader (kontrollansvar) eller der kontraktsbruddet skyldes skadelidte part.

Skadevoldende part plikter å innbetale erstatningskravet til skadelidte part innen 14 dager regnet fra den dato skadelidte part har fremsatt kravet skriftlig til skadevoldende part. Oppdragsgiveren kan kreve erstatning for ethvert tap, herunder tap som skyldes merarbeid eller andre kostnader knyttet til Operatørens kontraktsbrudd. Det kan ikke kreves erstatning for indirekte tap.

Nevnte erstatningsbegrensning gjelder ikke i tilfelle av grov uaktsomhet eller forsettlig handling utvist av Operatør eller noen han er ansvarlig for.

### 

### Standardiserte gebyr

Standardisert gebyr er regulert i kapittel 5, godtgjørelse, punkt 5.4.

## Oppdragsgivers kontraktsbrudd

### Kontraktsbrudd

Det foreligger kontraktsbrudd fra Oppdragsgivers side om Oppdragsgiver ikke oppfyller sine forpliktelser.

### Innstilling av sambandet

Operatør har rett til å innstille sambandet kun ved vesentlig betalingsmislighold. Før sambandet innstilles skal Operatør gi skriftlig varsel til oppdragsgiver med fem virkedagers frist. Av varselet skal det klart fremgå at sambandet kan bli innstilt om fristen ikke overholdes.

### Retting av forholdet

Dersom det foreligger kontraktsbrudd, plikter Oppdragsgiver å rette forholdet i samsvar med kontraktens krav.

### Erstatning

Operatør kan kreve erstatning for tap han er påført som følge av Oppdragsgivers kontraktsbrudd.

Det kan ikke kreves erstatning for indirekte tap. Dette gjelder ikke i tilfelle av grov uaktsomhet eller forsettlig handling utvist av oppdragsgiver.

### Heving ved Oppdragsgivers kontraktsbrudd

Operatøren har rett til å heve kontrakten dersom Oppdragsgiver vesentlig bryter sine kontraktsforpliktelser eller det er klart at vesentlig kontraktsbrudd vil inntre, og forholdet ikke er blitt rettet etter skriftlig varsel fra Operatør innen en rimelig frist fastsatt av Operatør. Fristen skal ikke være kortere enn en måned.

Heving skjer ved at Operatøren gir oppdragsgiver skriftlig meddelelse om dette. Når heving skjer

1. kan Operatøren innstille utførelsen innen en rimelig frist etter at Oppdragsgiver har mottatt Operatørens skriftlige meddelelse om heving
2. skal Oppdragsgiver betale Operatøren for kontraktmessig utførelse etter kontraktens priser for avviklingskostnader og for tap på grunn av kontraktsforpliktelser overfor underleverandør
3. skal Oppdragsgiver betale Operatøren erstatning for tapt fortjeneste som han etter kontrakten ville ha hatt på den gjenstående del av kontraktarbeidet
4. skal Oppdragsgiver betale erstatning for ytterligere tap såfremt kontraktsbruddet har sin årsak i forsettlig eller grovt uaktsomt forhold hos oppdragsgiver

### Registrering ved heving

Ved heving kan hver av partene skriftlig kreve at det umiddelbart avholdes en registreringsforretning, hvor det i protokoll nedtegnes hva Operatøren har utført av kontraktarbeid og hvem som er tilstede. Unnlater en part å møte uten gyldig grunn, kan den annen part gjennomføre registreringsforretningen alene.

### Heving på grunn av konkurs eller insolvens hos Operatøren

Går Operatør konkurs, eller hvis han beviselig blir eller erkjenner å være insolvent, kan oppdragsgiver skriftlig heve kontrakten, med mindre det uten ugrunnet opphold blir godtgjort at kontraktarbeidet vil bli fullført i samsvar med kontrakten.

## Tvister

### Rettsvalg og verneting

Partenes rettigheter og plikter etter denne kontrakten bestemmes i sin helhet etter norsk rett.

Oslo tingrett er verneting for alle tvister under denne kontrakten.

### Forhandlinger

Dersom det oppstår en tvist om partenes rettigheter og plikter under eller i tilknytning til denne kontrakten, skal tvisten søkes løst gjennom forhandlinger.